છોકરા અને છોકરીની દોસ્તી વિશે અનેક સર્વે થયા છે. જોકે એકાદ-બે સર્વેને બધા લોકો સાથે જોડી શકાય તેમ નથી. દરેક દેશના લોકોની માનસિકતા અલગ અલગ હોય છે. દરેક પ્રદેશના લોકો જુદી જુદી રીતે વિચારે છે. અરે, દરેક શહેરની વાત પણ નોખી અને અનોખી હોય છે. આ મુદ્દે તો ત્યાં સુધી કહી શકાય કે દરેક ઘરની વિચારસરણી પણ અલગ અલગ હોવાની. ઘણા તો વળી એવા પણ હોય છે કે દીકરો કોઇ છોકરી સાથે દોસ્તી રાખે તો વાંધો નહીં પણ દીકરીના છોકરા દોસ્ત હોય તો ન ગમે. એક પરિવારની વાત છે. એ લોકો ફોરવર્ડ માઇન્ડના હતા. છોકરીને છોકરા સાથે દોસ્તી હોય એમાં એને કશું અજુગતું કે અયોગ્ય લાગતું ન હતું. જોકે દીકરીની સગાઇ થઇ એટલે મા-બાપે કહ્યું કે હવે ધ્યાન રાખજે, તારા વર કે તારાં સાસરિયાંને કદાચ ન પણ ગમે!